జిఎస్‌టితో సిగరెట్లపై అదనపు పన్నుభారం
సిగరెట్ల అక్రమవ్యాపారానికి మార్గం : కేంద్రానికి ఫైఫా విజ్ఞప్తి
న్యూఢిల్లీ, ఆగస్టు 5: సిగరెట్లపై అదనపు పన్నులను వెనక్కి తీసుకోవాలని అఖిల భారత రైతు సంఘాల సమాఖ్య (ఫైఫా) కేంద్రప్రభుత్వాన్ని డిమాండ్‌ చేసింది. అదనపు భారం వేయడం వల్ల సిగరెట్ల అక్రమ వ్యాపారం పెరుగుతుందని ఆందోళన వ్యక్తంచేసింది. అంతేకాకుండా పొగాకు పండించే రైతుల జీవనోపాధిపై తీవ్ర ప్రభావంచూపిస్తుందని వివరించారు.
2013-14నుంచి రైతుల ఆదాయపరంగా రూ.3వేల కోట్లు నష్టపోయారని ఫైపా వివరించింది. ఆంధ్ర ప్రదేశ్‌తోపాటు తెలంగాణ, కర్ణాటక, గుజరాత్‌ తదితరరాష్ట్రాల్లోని వాణిజ్యపంటల రైతులు జిఎస్‌టి మండలి ప్రకటించిన పరిహారం పన్నురేట్లను సమీక్షించింది. ప్రభుత్వం రాబడి తటస్థీకరణకోసం పెంచిన పన్నురేట్లను వెనక్కితీసుకోవాలని అభ్యర్ధించింది. దీనివల్ల వ్యవసాయ ధరల్లో స్థిరత్వం వచ్చి రైతు రాబడులు కూడా పెరుగుతాయని వెల్లడించింది. జిఎస్‌టిముందు స్థాయి పన్నులతో పోలిస్తే ఇపుడు 13శాతం అదనపు పన్నుభారం పెరిగిందని ఫైఫా అధ్యక్షుడు జవార్‌గౌడ వెల్లడించారు.ఈపన్నులు పెరగడంవల్ల మార్కెట్లలో అక్రమ సిగరెట్ల వ్యాపారం కూడా పెరు గుతుందని ఆయన ఆందోళన వ్యక్తంచేసారు.
ప్రభుత్వం, ఆర్థిక మంత్రిత్వశాఖ తక్షణమే పునరాలోచనచేసి పునఃసమీక్షించి సిగరెట్ల పై అదనపు పన్నుభారం తగ్గించి పొగాకు రైతులను ఆదుకోవాలని కోరింది. గడచిన మూడేళ్లుగా రైతులు తీవ్ర ఒత్తిడి ఎదుర్కొంటు న్నారని, చట్టబద్ధమైన సిగరెట్‌పరిశ్రమపై అధికపన్నులే ఇందుకుకారణమని వెల్లడించారు. సిగరెట్లపై పెంచుతున్న ఎక్సైజ్‌సుంకం చట్టబద్ధమైన సిగరెట్‌రంగానికి శిక్షగా ఉందన్నారు. గడచిన ఆరేళ్లలో 202 శాతం పన్నులు పెరిగాయని, పెంపుకంటేముందునుంచి విక్రయాల అమ్మకాలు 25శాతం తగ్గాయని అన్నారు.
పరిహారంసెస్‌రేట్లపెంపుకారణంగా వచ్చే అదనపు పన్నుభారం భారతీయపొగాకు రైతులపై మరింత ఒత్తిడి తెస్తుందని ఫైఫాసెక్రటరీ మురళీబాబు వెల్లడించారు. జిఎస్‌టి అమలుకుముందున్న పన్నుల పరిధిని దాటి మరీసిగరెట్లపై పన్నులు వేయడంవల్ల అనిశ్చితపరిస్థితులు ఏర్పడతాయని ప్రభు త్వం తక్షణమే ఈరేట్లను సవరించాలని ఫైఫా అభ్యర్ధించింది. జిఎస్‌టికి ముందు ఏస్థాయిలో పన్నులు ఉన్నాయో ఆస్థాయికి పన్ను ఉండేటట్లు తగుచర్యలు తీసుకోవాలని ఫైఫా కేంద్రానికి విజ్ఞప్తిచేసింది.